text: Flere lastbiler på rastepladsen
  09 januar 2012 kl. 07.01
  Ved Haderslev har transportminister Henrik Dam Kristensen åbnet et nyt parkeringssystem, som giver mulighed for at parkere flere tunge køretøjer på rastepladserne langs motorvejen.
  Der er tale om et forsøg, som foreløbig foregår på rastepladsen Ustrup Øst i nordgående retning mellem Haderslev Syd og Haderslev Vest.
  
  Mangel på P-pladser
  Parkeringen bliver styret elektronisk - på computer-dansk hedder det Intelligent Truck Parking - og det går ud på, at lede lastbilerne ind på parkeringspladsen i kolonner på samme måde, som når man holder i kø ved færgerne. 
  Forventningen er, at systemet skaber plads til mange flere lastbiler på rastepladsen. Det har det gjort på Ustrup Øst, hvor der nu er blevet plads til 50 procent flere lastbiler.
   
  Over hele Europa er mangel på parkeringspladser et stigende problem, men det nye parkeringssystem skal være med til at gøre tingene lettere for langturschaufførerne. Derfor bliver det nye system også mødt med stor interesse fra transportbranchen.
  Systemet er udviklet af Vejdirektoratet i samarbejde med G4S og Rambøll på baggrund af tyske erfaringer.
  